OB gevra om Molefe se ‘goue handdruk’ te ondersoekBrain Molefe Vrydag in Taung vir die provinsiale rede. Foto: ANA Die DA het adv. Busisiwe Mkhwebane, openbare beskermer (OB), versoek om ondersoek in te stel na die goue handdruk van R30 miljoen wat glo aan Brian Molefe, voormalige hoof van Eskom, gegee is. The Sunday Times het berig Molefe het glo dié goue handdruk ontvang al het hy slegs vir 18 maande by die kragreus gewerk. Molefe het bedank nadat hy geïmpliseer is in adv. Thuli Madonsela, voormalige openbare beskermer, se verslag oor staatskaping. Natasha Mazzone, die DA se woordvoerder van finansies, het gesê dié uitbetaling dui op wanbesteding van openbare fondse. “Dit is belaglik dat Molefe so ŉ groot betaling sou ontvang veral as daar in ag geneem word dat hy net vir tien maande aan die stuur van sake by Eskom was en omdat hy ook self bedank het. Die OB moet die saak ondersoek om vas te stel op grond waarvan hy dié bedrag kon ontvang” het Mazzone gesê. “Dit is belaglik dat die belastingbetaler se geld gebruik word om amptenare wat nie eers presteer nie te bevoordeel,” het Mazzone gesê. Molefe het aan The Sunday Times gesê hy het gekry wat hom toekom maar wou nie die bedrag bevestig nie.